ฟรันกา วีโอลา

**ฟรันกา วีโอลา** (; เกิด 9 มกราคม ค.ศ. 1948) เป็นหญิงชาวแคว้นซิซิลี ประเทศอิตาลี ซึ่งมีชื่อเสียงขึ้นในช่วงคริสต์ทศวรรษ 1960 หลังที่เธอถูกชายลักพาตัวไปกักขังและข่มขืนอย่างต่อเนื่องเป็นเวลากว่าหนึ่งสัปดาห์ และเธอไม่ยอมปฏิบัติตามกฎหมายที่ให้สมรสกับผู้ข่มขืน ถือกันว่าเธอเป็นหญิงชาวอิตาลีคนแรกที่ถูกข่มขืนและแสดงออกเช่นนี้ นอกจากนี้เธอและครอบครัวยังดำเนินคดีกับชายผู้ข่มขืนเป็นผลสำเร็จ การพิจารณาคดีของเธอทำให้เกิดความสั่นสะเทือนอย่างกว้างขวางในประเทศอิตาลี เพราะพฤติกรรมของเธอขัดต่อจารีตประเพณีในอิตาลีตอนใต้ซึ่งถือกันว่าผู้หญิงเป็นอันหมดสิ้นเกียรติยศศักดิ์ศรีถ้าไม่สมรสกับชายที่ตนสูญเสียพรหมจรรย์ให้ การยืนหยัดต่อสู้ครั้งนี้ทำให้ฟรันกากลายเป็นสัญลักษณ์ของความก้าวหน้าทางวัฒนธรรมและการปลดแอกผู้หญิงในประเทศอิตาลีหลังสงครามโลกครั้งที่สอง

## ครอบครัว

ฟรันกาเกิดในแถบชนบทของเมืองอัลกาโม แคว้นซิซิลี ประเทศอิตาลี เป็นบุตรหญิงคนหัวปีของครอบครัว บิดาเป็นชาวไร่นามว่าเบอร์นาโด วีโอลา (; ค.ศ. 1918–1983) มารดามีนามว่าวีตา เซอร์โร (; ค.ศ. 1923–2026)

## การข่มขืน

ใน ค.ศ. 1963 ขณะมีอายุได้ 15 ปี ฟรันกาหมั้นหมายกับฟีลิปโป เมโลเดีย () อายุ 23 ปี หลานชายของวินเซนโซ รีมี () สมาชิกกลุ่มมาเฟีย ฟีลิปโปเองมักถูกจับกุมในข้อหาลักทรัพย์ และบิดาของฟรันกายืนกรานให้บุตรสาวถอนหมั้น ซึ่งฟรันกาก็ถอนหมั้นในที่สุด และฟีลิปโปย้ายไปยังประเทศเยอรมนี ต่อมาในช่วง ค.ศ. 1965 ฟรันกาหมั้นหมายกับจูเซปเป รุยซี () นักบัญชีซึ่งเป็นเพื่อนชายที่ชื่นชอบกันมาแต่เยาว์วัย ฟีลิปโปทราบข่าวก็กลับมายังเมืองอัลกาโม และพยายามกลับเข้ามาในชีวิตของฟรันกา แต่ไม่สำเร็จ จึงคอยสะกดรอยตามเธอ และข่มขู่คุกคามทั้งบิดาและคู่หมั้นของเธอ

ครั้นช่วงเช้าตรู่ของวันที่ 26 ธันวาคม ค.ศ. 1965 ฟีลิปโปกับเพื่อน 12 คนพร้อมอาวุธครบมือบุกเข้าไปฉุดลากฟรันกาออกมาจากบ้านของฟรันกาและนำตัวเธอขึ้นรถยนต์หลบหนีไป ในเหตุการณ์นั้นมารดาของฟรันกาถูกทุบตีบาดเจ็บ และมาเรียโน () น้องชายวัย 8 ปีของฟรันกาซึ่งไม่ยอมให้พี่สาวถูกจับตัวไป ถูกนำตัวไปด้วย มาเรียโนได้รับการปล่อยตัวในอีกไม่กี่ชั่วโมงถัดมา ส่วนฟรันกาถูกกักขังเป็นเวลา 8 วันที่บ้านไร่ชานเมืองซึ่งเป็นบ้านของพี่สาวหรือน้องสาวของฟีลิปโปและสามีของเธอ ในช่วงเวลานั้นฟรันกาถูกข่มขืนอย่างต่อเนื่อง ฟีลิปโปบอกเธอว่า เธอจำต้องสมรสกับตนแล้ว มิเช่นนั้นก็จะกลายเป็นหญิงไร้เกียรติ แต่ฟรันกายืนกรานว่าจะไม่สมรสกับเขา และจะดำเนินคดีกับเขาจนถึงที่สุด ต่อมาในวันที่ 31 ธันวาคม ฟีลิปโปติดต่อไปเจรจากับบิดาของฟรันกาให้ฟรันกามาสมรสกับตน บิดาของฟรันกาทำทีเป็นเห็นชอบด้วย แต่ประสานงานกับตำรวจการาบีเนียรีให้เข้าไปทลายรังของฟีลิปโปและช่วยเหลือบุตรสาวออกมาได้สำเร็จในวันที่ 2 มกราคม ปีถัดมา ซึ่งเป็นเวลา 7 วันก่อนถึงวันคล้ายวันเกิดปีที่ 18 ของฟรันกา ฟรันกาเล่าว่า บิดาถามเธอว่าอยากสมรสกับเขาจริงหรือไม่ เธอตอบว่าไม่ บิดาจึงบอกว่าจะทำทุกอย่างเพื่อช่วยลูกให้หลุดพ้นจากเรื่องนี้

## การพิจารณาคดี

ฟีลิปโปเสนอให้ฟรันกามาเข้า "สมรสเพื่อกู้หน้า" () กับตน ฟรันกาบอกปัด ซึ่งเป็นการกระทำที่ขัดต่อจารีตประเพณีท้องถิ่นของแคว้นซิซิลีในขณะนั้น เพราะถือกันว่าหญิงที่สูญเสียพรหมจรรย์แล้วยังไม่สมรสเป็น "หญิงไร้ยางอาย" () แนวความคิดดังกล่าวบรรจุอยู่ในประมวลกฎหมายอาญาอิตาลี มาตรา 544 ซึ่งกำหนดให้การข่มขืนเป็นอาชญากรรมต่อศีลธรรมอันดีของประชาชน มากกว่าจะเป็นอาชญากรรมต่อบุคคล และยังบัญญัติว่าผู้ข่มขืนไม่ต้องรับโทษหลังจากที่ผู้ถูกข่มขืนยินยอมสมรสด้วย

เมื่อฟีลิปโปยืนยันเจตนาที่จะไม่สมรสกับชายผู้ข่มขืนตนแล้ว มีรายงานว่าชาวเมืองส่วนใหญ่รุมประณามและคุกคามครอบครัวของเธอ ทรัพย์สินเช่นไร่องุ่นและโรงนาของครอบครัวเธอถูกเผา ครั้นสื่อมวลชนนำเสนอข่าวนี้อย่างกว้างขวาง จึงทราบได้ว่าประชาชนส่วนใหญ่ไม่เห็นด้วยกับกฎหมายการสมรสกับผู้ข่มขืน การพิจารณาคดีของเธอเริ่มขึ้นใน ค.ศ. 1966 และทนายความของฟีลิปโปยืนยันว่าฟรันกายินยอมหนีตามฟีลิปโปไปสมรสกันอย่างลับ ๆ แต่พยานหลักฐานทั้งหมดบ่งชี้ว่าเป็นการลักพาตัวไปข่มขืน ฟีลิปโปจึงถูกพิพากษาว่ามีความผิด และถูกลงโทษจำคุก 11 ปี แต่สุดท้ายแล้วลดเป็น 10 ปี ส่วนผู้ร่วมก่อการกับฟีลิปโปนั้น 5 คนได้รับการยกฟ้องและปล่อยตัวไป ที่เหลือได้รับโทษสถานเบา

ฟีลิปโปพ้นโทษออกจากเรือนจำใน ค.ศ. 1976 และถูกลอบสังหารในวันที่ 13 เมษายน ค.ศ. 1978 ก่อนเดินทางกลับแคว้นซิซิลี

อย่างไรก็ดีประมวลกฎหมายอาญาอิตาลีที่ให้ผู้ถูกข่มขืนสมรสกับผู้ข่มขืนนั้นไม่ได้ถูกยกเลิกจนกระทั่ง ค.ศ. 1981 และเพิ่งได้รับการแก้ไขเพิ่มเติมใน ค.ศ. 1996 ให้เปลี่ยนความผิดทางเพศเป็นอาชญากรรมต่อบุคคล แทนการเป็นอาชญากรรมต่อศีลธรรมอันดีของประชาชน

## ชีวิตสมรส

ในเดือนธันวาคม ค.ศ. 1968 ขณะย่างเข้าวัย 21 ปี ฟรันกาเข้าพิธีสมรสกับจูเซปเป ชายคู่หมั้น จูเซปเปยืนยันว่าจะสมรสกับเธอ แม้มีค่ำร่ำลือลือวิพากษ์วิจารณ์และการข่มขู่คุกคามต่าง ๆ ในโอกาสที่ทั้งคู่สมรสกันนั้น จูเซปเป ซารากัต ประธานาธิบดีอิตาลี และสมเด็จพระสันตะปาปาปอลที่ 6 แสดงความชื่นชมยินดีในความเด็ดเดี่ยวของฟรันกาและความรักแน่นแฟ้นของทั้งสอง ประธานาธิบดียังมอบของขวัญและสมเด็จพระสันตะปาปาทรงให้ทั้งคู่เข้าเฝ้าเป็นการส่วนตัวหลังพิธีสมรส

ภายหลังฟรันกาและจูเซปเปมีบุตรด้วยกัน 3 คน เป็นชาย 1 คน และหญิง 1 คน ครอบครัวนี้ยังอาศัยอยู่ในเมืองอัลกาโม

## สิ่งสืบเนื่อง

ใน ค.ศ. 1970 เรื่องราวของฟรันกาได้รับการดัดแปลงเป็นภาพยนตร์ชื่อ *เดอะโมสต์บิวตีฟูลไวฟ์* () นำแสดงโดยออร์เนลลา มูตี

ใน ค.ศ. 2012 เรื่องราวของฟรันกาได้รับการเผยแพร่เป็นหนังสือชื่อ *เนียนเตชีฟู* () แปลว่า "ไม่มีอะไร"

ใน ค.ศ. 2017 เรื่องราวของฟรันกาได้รับการดัดแปลงเป็นภาพยนตร์สั้นชื่อ *วีโอลา, ฟรันกา* ()

ใน ค.ศ. 2022 เรื่องราวของฟรันกาได้รับการดัดแปลงเป็นภาพยนตร์ชื่อ *เดอะเกิร์ลฟรอมทูมอร์โรว์* ()

## อ้างอิง

หมวดหมู่:การข่มขืนกระทำชำเรา
หมวดหมู่:ชาวอิตาลี
หมวดหมู่:บุคคลจากแคว้นซิซิลี
หมวดหมู่:สิทธิมนุษยชน
หมวดหมู่:เหยื่ออาชญากรรม